SIS วิ่ง 10% รับดีมานด์ “ไอที” พุ่ง โบรกฯเชียร์เป้า 41.25 บ. ชี้กำไรปี 64 แตะ 729 ลบ.
SIS พุ่ง 10% ตอบรับความต้องการสินค้าไอทีที่เพิ่มมากขึ้นด้วยปัจจัยการเรียนและทำงานออนไลน์ รวมทั้งเข้าถึงมาตรการรัฐ โบรกฯเชียร์เป้า 41.25 บ. แนะ “ซื้อ” ทั้งยังคงประเมินกำไรปี 64 ไว้ 729 ลบ. และปี 65 ที่ระดับ 851 ลบ.
23 มิ.ย. 2564

ผู้สื่อข่าวรายงานว่าวันนี้ (23 มิ.ย.64) ราคาหุ้น บริษัท เอสไอเอส ดิสทริบิวชั่น (ประเทศไทย) จำกัด (มหาชน) หรือ SIS ปิดตลาด อยู่ที่ระดับ 37.00 บาท เพิ่มขึ้น 3.25 บาท หรือ 9.63% โดยทำจุดสูงสุดที่ 37.50 บาท และทำจุดต่ำสุดที่ 32.75 บาท ด้วยมูลค่าการซื้อขาย 330.39 ล้านบาท

บริษัทหลักทรัพย์ฟิลลิป (ประเทศไทย) จำกัด (มหาชน) ระบุในบทวิเคราะห์ (14 มิถุนายน 2564) โดยประเมิน SIS ด้วยจากการสอบถามและพูดคุยกับผู้บริหาร SIS ทางโทรศัพท์สำหรับแนวโน้มผลดำเนินงานช่วงไตรมาส 2/2564 พบว่าแม้แนวโน้มผลดำเนินงานคาดมีโตต่อจากงวดเดียวกันของปีก่อนได้ แต่หากเทียบจากไตรมาสก่อนอาจทำได้แค่ทรงตัวหรือลดลง ซึ่งหลักๆเป็นผลจากฐานรายได้ช่วงไตรมาส 1/2564 ที่สูงโดดเด่นกว่าปกติหลังได้แรงหนุนจากรายได้ส่วนงานสินค้าสำหรับผู้บริโภคและสินค้าโทรศัพท์ที่เติบโต 20.6% จากไตรมาสก่อนและ 73.2% จากไตรมาสที่แล้ว ตามลำดับ 
ทั้งนี้ถือเป็นอานิสงส์บวกที่ได้จาก COVID-19 หนุนพฤติกรรมการเรียนและทำงานออนไลน์รวมถึงความจำเป็นในการใช้โทรศัพท์มือถือเพื่อเข้าถึงมาตรการช่วยเหลือจากรัฐบาล ตลอดจนผลกระทบจากงานโครงการที่มีการเลื่อนรับรู้รายได้หลังไม่สามารถเข้าทำงานตาม Site ของลูกค้าได้ ท่ามกลางการแพร่ระบาดของ COVID-19 ที่เกิดขึ้นในช่วงเดือน เม.ย. 2564 จนถึงปัจจุบันส่งผลต่อรายได้ส่วนงาน Value-added และส่วนงานอื่นคาดลดลง เช่นเดียวกับแนวโน้ม GPM คาดลดลงจากไตรมาส 1/2564 ที่ทำได้ 6.5% หลัง GPM ของส่วนงาน Value-added และส่วนงานอื่นๆ ซึ่งมีมาร์จิ้นสูงคาดลดลงตามการลดลงของรายได้
อย่างไรก็ตามแม้ช่วงไตรมาส 1/2564 SIS จะประกาศกำไรสุทธิออกมาสดใส เติบโตเด่น 46.5% จากงวดเดียวกันของปีก่อนและ 14.4% จากไตรมาสก่อน โดยคิดเป็นสัดส่วนกำไรสูงถึง 26.2% ของประมาณการกำไรปี 2564 ที่ประเมินไว้ 729 ล้านบาท ขณะที่แนวโน้มช่วงที่เหลือของปีคาดยังดีต่อเนื่อง แต่เนื่องด้วยปัจจัยลบระยะสั้นจากปัญหาการขาดแคลน ChipSet ที่อาจส่งผลกระทบต่อผลดำเนินงานของบริษัทหากสินค้าขาดตลาด
โดยเบื้องต้นทางฝ่ายวิจัยจึงยังยึดหลักระมัดระวังประมาณการกำไรสุทธิปี 2564 คงเดิมที่ 729 ล้านบาท เติบโต 21.9% จากงวดเดียวกันของปีก่อน และคาดโตต่ออีก 16.7% จากงวดเดียวกันของปีที่แล้ว ซึ่งในปี 2565 แตะ 851 ล้านบาท อย่างไรก็ตามทางฝ่ายวิจัย ปรับ P/E ขึ้น โดยอิง P/E 17.0 เท่า (ค่าเฉลี่ย PE ย้อนหลัง 3 ปี + 3.3SD.) เทียบเท่า PEG ที่ 1.0 เท่า ของกำไรสุทธิปี 2565 ได้ราคาพื้นฐานปี 2565 ที่ 41.25 บาท 
สำหรับทางฝ่ายวิจัยยังมีมุมมองบวกต่อ SIS ที่คาดจะยังได้อานิสงส์บวกต่อเนื่องจากเทคโนโลยีใหม่ๆที่จะยังเป็นตัวกระตุ้นความต้องการสินค้าไอทีเพิ่มขึ้นและเป็นปัจจัยประเมินว่า SIS ควรเทรดระดับที่ Premium กว่าในอดีตจากแนวโน้มกำไรสุทธิที่ขยายตัวดีขึ้นแต่ยังคงต่ำเมื่อเทียบกับบริษัทที่ประกอบธุรกิจเดียวกัน (SYNEX, COM7) จากสภาพคล่องที่ต่ำกว่า